***زمانی کوردی وه‌کو دیارده‌یه‌کی ئێتنیکی !***

***پ. د. ڕه‌شاد میران***

***زانکۆی سەلاحەدین- هەولێر***

***پێشه‌کی***

***زمان دیارده‌یه‌کی کۆمه‌ڵییه‌ ، زمانی تاکه‌ که‌سێک هه‌رگیز نه‌بووه‌ و نییه‌؛ هه‌میشه‌ ده‌گوترێ زمانی کۆمه‌ڵگا، نه‌ته‌وه‌ یان میلله‌ت - بۆیه‌ش زمان دیارده‌یه‌کی کۆمه‌ڵایه‌تییه‌. کۆمه‌ڵناسان چه‌ندین نیشانه‌ و مۆرکیان داناون بۆ دیارده‌ی کۆمه‌ڵایه‌تی، لەوانە: بابه‌تیبوون، گشتگیری،ناچاری،مێژوویی، به‌رده‌وامی... و ئه‌گه‌ر سه‌رنج بده‌ین هه‌موو ئه‌و مۆرکانه‌ به‌سه‌ر زمانه‌وه‌ هه‌ن – جا هه‌ر زمانێک بێت .***

***زمان هه‌روه‌ها دیارده‌یه‌کی ئێتنیکیشه‌، جونکه‌ زمان هه‌میشه‌ نه‌ته‌وه‌ییه‌ - هه‌ر نه‌ته‌وه‌ و میلله‌تێک ، هه‌ر گڕوپێکی ئێتنیکی زمانی تایبه‌ت به‌ خۆی هه‌یه‌؛ بگره‌ ئه‌وه‌ زمانه‌، زێتر له‌ هه‌موو دیارده‌کانیتر، ناسنامه‌ی نه‌ته‌وه‌یی هه‌ر گڕوپێک‌ دیارده‌کات. له‌ زانستی ئێتنۆگرافیادا، زمان له‌ناو مه‌رج و مۆرکه‌ ئێتنیکییه‌کاندا جێگه‌ی هه‌ره‌ شیاوی گرتووه‌ (مه‌رج و مۆرکه‌ ئێتنیکییه‌کان : ناوی نه‌ته‌وه‌یی ، زمان، خاک، مێژوو،کولتوور، سایکۆلۆگیای هاوبه‌ش...) ؛ دواجار، زمان دیارده‌یه‌کی کولتووریشه‌- هه‌موو توخمه‌کانی کولتووری ماددی و کولتووری گیانی (مه‌عنه‌وی) به‌ زمانی هاوبه‌شی ئیتنۆسه‌که‌ له‌ ژیانی ڕۆژانه‌دا پیاده‌ ده‌کرێن... بۆیه ، هه‌رچه‌نده زمان ‌ خۆی توخمێکی کولتووری گیانییه‌، به‌ڵام له‌به‌ر گرنگی و بایه‌خی هه‌میشه‌ ده‌گوترێ "زمان و کولتوور" .***

***له‌ ئاستی تاکه‌که‌سیش ، زمان په‌یوه‌سته‌ به‌ فیکره‌وه‌ و هه‌رگیز بێ یه‌کدیی نابن- هه‌رکه‌سێک ئه‌وه‌ی به‌ زمان ده‌ریده‌بڕێ له‌ فیکر و هۆشیه‌وه‌ سه‌رچاوه‌ی گرتووه‌؛ بۆیه هه‌میشه‌‌ زمانی تاکه‌که‌سێک ئاوێنه‌یه‌کی ڕوونی فیکر و لۆگیکی ئه‌و که‌سه‌یه‌...***

***زمانی کوردیش له‌م بنه‌مایانه‌ به‌ده‌ر نییه‌ . بۆ ده‌رخستنی تایبه‌تمه‌ندی و ڕۆڵ و کاریگه‌ریی زمانی کوردی ، گرنگه‌ بزانین په‌یوه‌ندییه‌کانی ئه‌و زمانه‌ به‌ دیارده‌کانیتری ئێتنۆکۆمه‌ڵایه‌تییه‌وه‌ له‌ کۆمه‌ڵگای کوردیدا چین و به‌ چ میکانیزمێک به‌ڕێوه‌ده‌چن، وه‌کو دیارده‌کانی : ناو و ناونان ، ئایین ، ڕاگه‌یاندن ...***

***زمـانی هــاوبه‌ش***

1. ***زمان دیارده‌یه‌كی كۆمه‌ڵایه‌تییه‌ ، هه‌موو جۆره‌ كۆمه‌ڵبوونێكی خه‌ڵك ده‌بێ‌ زمانێكی هه‌بێت و هاوبه‌ش بێت بۆ هه‌موو ئه‌ندامانی – به‌بێ‌ زمانی هاوبه‌ش خه‌ڵك ناتوانن پێكه‌وه‌ بژین . ئه‌مه‌ بێگومان نه‌ته‌وه‌ش ده‌گرێته‌وه‌، چونكه‌ نه‌ته‌وه‌ دیارده‌یه‌كی كۆمه‌ڵایه‌تی – مێژووییه‌ ، بۆیه‌ زمانی هاوبه‌ش مه‌رجێكی بنه‌ڕه‌تییه‌ بۆ نه‌ته‌وه‌ . نه‌ک هه‌ر ئه‌وه‌، به‌ڵكو له‌به‌رئه‌وه‌ی زمان ، له‌هه‌مان كاتدا، دیارده‌یه‌كی كولتووریشه‌ و كولتووریش هه‌میشه‌ نه‌ته‌وه‌ییه‌ ، كه‌واته‌ زمانیش هه‌میشه‌ نه‌ته‌وه‌ییه‌ و هه‌رله‌به‌ر ئه‌وه‌شه‌ زمان بووه‌ به‌ مه‌رج و مۆركێكی گرنگی نه‌ته‌وه‌ (ئێتنۆس)[[1]](#footnote-1) ؛ هه‌ر له‌م رووه‌شه‌وه‌ ده‌بێ‌ بڵێین كه‌ زمان ئه‌گه‌رچی توخمێكی كولتووره‌ ، به‌ڵام له‌به‌ر ده‌ور و بایه‌خی یه‌كجار گرنگی ، به‌ڕاده‌یه‌كی باش سه‌ربه‌خۆیه‌ و بۆیه‌ش هه‌میشه‌ پێكه‌وه‌ ناویان دێت و ده‌گوترێ‌ : زمان و كولتوور- ئه‌وه‌ش چونكه‌ بواره‌كانی ژیانی كۆمه‌ڵایه‌تی و كولتووری هه‌میشه‌ به‌رێگه‌ی زمانی نه‌ته‌وه‌ییه‌وه‌ پیاده‌ ده‌كرێن .***
2. ***هه‌موو دیارده‌ و لایه‌نه‌كانی ژیانی كۆمه‌ڵایه‌تی و كولتووری له‌ زمانی هاوبه‌شی ئه‌ندامانی ئێتنۆس دا ره‌نگده‌ده‌نه‌وه‌ ، له‌سۆنگه‌ی ئه‌وه‌شه‌وه‌ ئێتنۆگرافیا پشت ، به‌تایبه‌تی ، به‌ زمان ده‌به‌ستێت بۆ دیاركردنی راده‌ی دووری و نزیكی و خزمایه‌تی له‌نێوان ئێتنۆسان دا ـ بۆ ئه‌مه‌ش ئه‌م زانسته‌ زمانانی ئێتنۆسانی دابه‌شكردووه‌ به‌سه‌ر چه‌ندین خێزانه‌زمان كه‌ تیایاندا زمانه‌ لێك نزیكه‌كان پۆلین كراون .***
3. ***زمانی هاوبه‌شی هه‌ر ئێتنۆسێك، وه‌كو دیارده‌یه‌كی ئاسایی ، چه‌ندین دیالێكت و شێوه‌زاری ده‌بێ‌ ؛ جاری واش هه‌یه‌، ئه‌م دیالێكت و شێوه‌زارانه‌ ، تابڵێی جیاواز و لێك دوورن ، به‌ڵام ئه‌مه‌ نابێت به‌ گرفت بۆ زمانی هاوبه‌ش به‌تایبه‌تیش ئه‌گه‌ر ئێتنۆس زمانێكی ئه‌ده‌بیی یه‌كگرتوو ، واته‌ زمانی نووسینی هه‌بێ‌ . له‌م رووه‌وه‌ ، ئێتنۆسی كورد زمانێكی هاوبه‌شی هه‌یه‌ كه‌ پێی ده‌گوترێ‌ (زمانی كوردی)، ئه‌و زمانه‌ش چه‌ندین دیالێكت و شێوه‌زار ده‌گرێته‌خۆ كه‌ به‌گشتی ئه‌م دیالێكته‌ سه‌ره‌كیانه‌ن :***
4. ***- كرمانجیی باكوور /***
5. ***- كرمانجیی باشوور /***
6. ***- لوڕی /***
7. ***- گۆران / [[2]](#footnote-2)***
8. ***- زازا [[3]](#footnote-3)***
9. ***وه‌كو ده‌زانین ئه‌م دیالێكتانه‌ به‌ڕاده‌یه‌كی باش لێك دوورن ، ده‌توانین بڵێین گرفتی لێك گه‌یشتن له‌نێوان ئاخێوه‌رانی ئه‌م دیالێكتانه‌دا هه‌یه‌ و ئه‌وه‌ی گرفته‌كه‌ش گه‌وره‌تر ده‌كات ئه‌بوونی زمانێكی ئه‌ده‌بیی یه‌كگرتووی كوردییه‌ ؛ كورد به‌ چه‌ند زمانێكی ئه‌ده‌بی ده‌نووسێ‌ و ، له‌هه‌مان كاتدا، چه‌ند رێنووسێكی جیاوازیش به‌كاردێنێ‌ : زۆربه‌ی زۆری ئاخێوه‌رانی كرمانجیی باكوور به‌ ئه‌لفوبێی لاتینی ده‌نووسن ، كرمانجیی باشوور به‌ ئه‌لفوبێی عه‌ره‌بی ، كورده‌كانی رووسیا و قه‌فقاس و ئاسیای ناوه‌ڕاست به‌ ئه‌لفوبێی رووسی (كیریلی) و زۆریشیان به‌م دواییه‌ به‌لاتینی ده‌نووسن ... ئه‌مه‌ش كێشه‌یه‌كی كولتووری – كۆمه‌ڵایه‌تی – سیاسیی گه‌وره‌ی دروستكردووه‌ بۆ كورد کە خۆشی ، واته‌ ئه‌م كێشه‌یه‌ ، له‌ڕاستیدا زاده‌ و به‌رهه‌می ره‌وشی سیاسیی دابه‌شكراوی نه‌ته‌وه‌ی كورده‌.***

 ***لێره‌دا ، ئه‌گه‌رچی نموونه‌ی ئێتنۆسانی خاوه‌ن زێتر له‌ یه‌ك زمانی ئه‌ده‌بیمان هه‌یه‌ – وه‌كو : نه‌رویجیه‌كان به‌ دوو زمانی ئه‌ده‌بی ده‌نووسن و ده‌خوێننه‌وه‌ (بوكمۆل) و (نینۆشك) ، هه‌روه‌ها ئه‌رمه‌نیه‌كانی وڵاتی ئه‌رمه‌نستان و ئه‌وانه‌یش كه‌ له‌ وڵاته‌ رۆژئاواییه‌كان ده‌ژین – دوو زمانی ئه‌ده‌بیی لێك جیا به‌كاردێنن[[4]](#footnote-4) و ره‌نگه‌ نموونه‌یتریش هه‌بێت... له‌گه‌ڵ ئه‌وه‌شدا ، ئه‌م ره‌وشه‌ی زمانی ئه‌ده‌بیی كوردی هه‌رگیز ئاسایی نییه‌ ، بگره‌ گرفت ئامێزه‌ و ده‌بێ‌ چاره‌ی گونجاوی بۆ بكرێ‌ – چونكه‌ ئەمە گرفتێكه‌ له‌ یه‌كێك له‌ گرنگترین و كاریگه‌رترین مه‌رج و مۆركه‌ ئێتنیكیه‌كانی ئێتنۆس ، مانه‌وه‌ و به‌رده‌وامبوونی ئه‌م گرفته‌ له‌ توخمێكی له‌م بابه‌ته‌دا كاریگه‌ریی خراپی ده‌بێت له‌سه‌ر چاره‌نووسی ئێتنۆسه‌كه‌ ؛ به‌گوته‌یه‌كی تر ، بۆ ئێتنۆسێكی وه‌كو كورد – ئه‌مه‌ بابه‌تێكی ستراتیژییه‌ و په‌یوه‌ندیی به‌ مان و نه‌مانی نه‌ته‌وه‌یه‌كه‌وه‌ هه‌یه‌ و چاره‌كردنی پێویستی به‌ بڕیارێكی سیاسیی بوێرانه‌ هه‌یه‌ و ده‌سه‌ڵات ده‌بێ‌ ، به‌تایبه‌تی له‌م بواره‌دا، دووربێت له‌ هه‌موو هه‌ست و ئینتیمایه‌كی ناوچه‌گه‌ری ، زانستانه‌ و نه‌ته‌وه‌ییانه‌ بڕوانێته‌ ئاست و راده‌ی پێشكه‌وتنی مێژوویی ناوچه‌و دیالێكت و شێوه‌زاره‌كان ، چونكه‌ ده‌سه‌ڵاتی سیاسی ده‌توانێ‌ ده‌وری باڵا ببینێ‌ له‌ هاندان یان ته‌گه‌ره‌خستنه‌ به‌رده‌م پڕۆسه‌ی دروستبوون و گه‌شه‌كردنی زمانی ئه‌ده‌بیی یه‌كگرتوو دا .***

1. ***٭٭٭٭٭***
2. ***هیچ که‌س و هیچ شتێک بێ ناو نییه‌، ناوه‌کانیش ده‌بێ له‌ زمانه‌ هاوبه‌شه‌که‌ی ئێتنۆسه‌که‌وه‌ بن ، ته‌نانه‌ت ئه‌گه‌ر ناوه‌کانیش له‌ زمانیتره‌وه‌ وه‌رگیرابن، ئه‌وا هه‌ر ده‌بن به‌ ناوی نه‌ته‌وه‌یی و ناوه‌کان (بێگومان ناوی که‌سی) به‌ پڕۆسه‌یه‌کی کۆمه‌ڵایه‌تیی ناوناندا هه‌ڵده‌بژێردرێن...***

***ناوی که‌سیAnthroponym***

***ئه‌وەش بوارێكیترە كە لە ڕوانگەی زانستەوە، بەشێكە لە زمان، چونكە ناوی كەسی پێش هەموو شتێك بریتیيە لە وشە، ئەگەرچی سیمانتیكای ئەم وشەیە، واتە مانا و ناوەرۆكی بەكەمترین ڕادە لەسەر ستروكتوڕ و بنيادی زمانەكە دەوەستێت[[5]](#footnote-5) ، لەمەدا زێتر هۆكاری سۆسیۆكولتووری دەور دەبینێ.***

***ئاشكرایە كە ناو، ناوی مرۆڤ، دیاردەیەكی كۆمەڵایەتیيە و وەكو باوە، هەر میللەتە ناو بەزمانی نەتەوەيی خۆی بۆ ئەندامەكانی هەڵدەبژێرێ. بەڵام زۆر جاران، لەبەر گەلێ هۆ و هۆكاری مێژوویی و كۆمەڵایەتی و سیاسی ، ناوی سەربە زمانێكیتری بێگانە لەناو میللەتێكدا بڵاودەبنەوە. نموونەش بۆ ئەمە زۆرن؛ نزیكەی هەر هەموو میللەتانی موسڵمان ناوی عەرەبی، یان بەرەچەڵەك عەرەبی، بەكاردێنن، كوردیش وەكو میللەتێكی موسڵمان لەم رێسایە بەدەر نییە.***

***سەبارەت بەو ناوە (عەرەبی) یانەی لەكوردەواریدا باون، دەتوانین بڵێین كەوا هەرگیز لەخۆوە هەڵنەبژێردراون، بەڵكو لە زۆر لایەنەوە سایكۆلۆژیا و مینتالیتێتی (عەقڵیەت) مرۆی كورد دەردەبڕن- لەلایەكەوە سایكۆلۆژیای پڕ عەقیدەی ئیسلامی، لەلایەكیتریشەوە شێوازی بیركردنەوە و عەقڵیەتی باوكسالاری، هەردووكیشیان سیمای هەرەدیار و كاریگەری كۆمەڵگای كوردین[[6]](#footnote-6). هەروەها هەندێ لایەنیتریش لە ناوەكانی ئەندامانی كۆمەڵگای كوردی ڕەنگدەدەنەوە، وەكو: ڕووداوی مێژوويی و سیاسی و دیاردەكانی سروشتی وڵاتەكەیان، ئەوەش نەتەنیا بۆ كورد، بەڵكو دیاردەیەكی گشتییە و هەموو مرۆڤایەتی دەگرێتەوە. لە كۆمەڵگای كوردیدا ، ناوی كەسيی ئەندامەكانی دیاردە و ڕووداوەكانیان ڕەنگداوەتەوە. شانبەشانی ئەوەش، ناونانی منداڵی تازە لەدایكبوو، خۆی لە خۆیدا، پڕۆسەیەكی كۆمەڵایەتییە و مەراسیمی ئایینی دەگرێتەخۆ. جاران، دەبوایە مەلایەك ناوی هەڵبژارێردراو بەگوێی منداڵەكەدا بانگبدات- حاڵەتی واش دەبوو كە مەلا ناوەكەی بەدڵ نەدەبوو، دەیگۆڕی و ناوێكی موسڵمانانەتری بە گوێی منداڵەكەدا بانگدەدا – باوك و دایكیشی بێدەسەڵاتانە بەناوەكەی ڕازیی دەبوون. كەواتە، ناو و پڕۆسەی ناونان مانا و ناوەرۆكی ئایینی، واتە سۆسیۆكولتووريی بەخۆوە گرتبوو . ئەم ناوە ئیسلاميیە هەڵبژێردراوانە ئەگەرچی عەرەبی بوون بەڵام لە ڕێرەوی مێژوویەكی درێژدا مۆركی كورديزمیان وەرگرتووە. ئەم جۆرە ناوانە بەڕادەیەك لەكۆمەڵگای كوردیدا بڵاون كە وایلێهاتووە بڵێين ئەمانە تایبەتن بەكوردەوە، وەكو: قادر، رەشید، عەبدوڵڵا، سلێمان، جەبار، رەسوڵ، مەولود، عەزیز... هتد، ناوی ژنانیش حەلیمە، فاتیمە، بەدیعە...هتد؛ جگە لەوەش، زۆر لەوانە گۆڕانی فۆنۆتیكیيان بەسەردادێ[[7]](#footnote-7) ، وەكو- عەولا، رەشۆ، قەدۆ، فاتێ، حەلێ...هتد، ئەم ناوانە و گەلێكیتریش، نەك هەر سیمای كوردیيان وەرگرتووە، بەڵكو بەهۆی ئەو گۆڕانە فۆنۆتیكیيەوە تەواو بووین بەكوردی و كورد بێ ئەوەی گومان لە كورديبوونیان بكات بەكاریان دێنێ.***

***ناو و ناونان، وەكو دیاردە و پڕۆسەیەكی كۆمەڵایەتی، وەكو گوتمان، لەڕێرەوی مێژوويیەكی درێژدا گۆڕانیان بەسەردا دێت و دەكەونە ژێر كارتێكردنی ڕووداو و هۆكاری جۆراۆجۆرەوە- واتە مێژووی خۆیان هەیە.***

***سەبارەت بەناونان، هەر زوو دەتوانین بڵێین زۆر كەمبۆتەوە و شێوەی پڕۆسەی جارانی نەماوە. هەرچی دياردەی ناوە، ئەوا دەتوانین سەرنج بدەین كە دوای ئەوەی ناوی ئیسلامی (عەرەبی) لەكۆمەڵگای كوردیدا بەجۆرێكی سەرەكی باوی هەبوو، لەساڵانی چلەكانی ئەم سەدەیەوە خەڵكی زێتر ناوی كورديیان بەكارهێناوە، بەتایبەتیش ئەوانەی په‌یوه‌ندییان به‌و ڕووداوه‌ مێژوویی- سیاسییانه‌وه‌ هه‌بووه‌ که‌ ده‌وریان بینیووه‌ له‌ به‌رزبوونه‌وه‌ی ئاستی هوشیاريی نەتەوەیی كورد بەگشتی "ڕاپەڕین و شۆڕش و بزووتنەوە چەكداریيەكان"؛ ناوی وا هاتنە ئاراوە كە ڕاستەوخۆ مانا و ناوەرۆكی كوردایەتیيان دەربڕیوە، یان دیاردەكانی سروشتيی كوردستانیان نیشانداوە، وەكو : ئازاد، خەبات، سیروان، كوردستان، مەهاباد، ئەڤین، بێریڤان، فێنك...هتد. كەواتە ناوی ئەندامانی میللەتێك، كۆمەڵگایەك دەتوانن ببن بە ئاماژە بۆ ئەو قۆناغە مێژوويی – كۆمەڵایەتیيەی كە ئەو میللەتە تیایدا دەژی.***

***بەهەمان جۆر، لەو ساڵانەی دوایی و بەپێوەندی بەو مەینەتیيانەی بەسەر میللەتی كورددا هاتن لە كوردستانی باشوور، بەرزبوونەوە و زێدەبوونی هوشیاريی ئایینی خەڵك شێوەی پڕۆسەیەكی دیاری وەرگرتووە و بۆیەش دەبینين، دیسان جارێكیتریش، ناوی ئیسلاميی عەرەبی ئەوا دێنەوە پێش. له‌‌ ناوێكی وەكو "محەمەد نەوزاد"دا زۆر بەئاسانی دەتوانین دوو نەوەی سەر بە "ئایدیۆلۆگیا" ی جیاواز بەدی بكەین.***

***لێرەدا، گرنگ بەلای ئێمەوە ئەوەیە كە مرۆی كورد كاتێك ناوی ئیسلاميی عەرەبی بۆ منداڵەكەی دادەنێ، ئەوا لەو ناوانە دەبێت كە لە كوردەواریدا بڵاون ؛ یان دەتوانین بڵێین ئەو ناوانەی "بووین بە كوردی" ؛ هەروەكو لەسەرەوە بینیمان، ناوی كەسی Anthroponym لە كاتێكدا خۆی دیاردەیەكی كۆمەڵایەتيیە، هەروەها دەور و بایەخی نەتەوەیی هەیە و بەشێوەیەكی ناڕاستەوخۆ دەبێت بەجۆرێك لە شەقڵ و سیمای نەتەوەیی بۆ ئێتنۆسێك .***

***ناوی ئێتنیكی Ethnonym ( ناوی نه‌ته‌وه‌یی )***

 ***ئێتنۆنیم یه‌كه‌مین و گرنگترین نیشانه‌ی هه‌بوونی ئێتنۆسه‌ ؛ وه‌كو ئاشكرایه‌ به‌بێ‌ ناو ناكرێ‌ باس له‌ دیارده‌كه‌ بكرێ‌ – بۆیه‌ش هه‌موو دیارده‌یه‌ك، له‌هه‌مان كاتدا ئێتنۆسیش ، ناوی تایبه‌تیی خۆی هه‌یه‌ . تایبه‌تمه‌ندیی سه‌ره‌كیی ئێتنۆنیم له‌وه‌دایه‌ كه‌ ناوێكی مێژووییه‌ ، چونكه‌ له‌گه‌ڵ دروستبوونی ئێتنۆسه‌كه‌ داده‌بێ‌ و گوزارش له‌ لایه‌نێكی گرنگی مێژووی ئه‌و ئێتنۆسه‌ ده‌كات ، وه‌كو : سه‌ركرده‌یه‌ك (باپیره‌گه‌وره‌) – ئوزبێك ، رووس (روسڵان) ، چیك (چێخ)، رۆمان (رۆمیلیۆس) ؛ ناوی شوێن (وڵات) – قیرگیز ، ئوكراینا [[8]](#footnote-8) ؛ یاخود جاری واهه‌یه‌ ناوی ئێتنۆسێك له‌ تایبه‌تمه‌ندیی لایه‌نێكی كولتووری دروستده‌بێ‌ وه‌كو ، بۆ نموونه‌ ، جلوبه‌رگ – قه‌ره‌قه‌لپاخ ( واته‌ – كڵاو ڕه‌ش)[[9]](#footnote-9) ؛ گه‌لێك له‌ ناوه‌ ئێتنیكییه‌كانی ئێستاكه‌ش به‌مانای (مرۆڤ) دێن كه‌ له‌ زمانانی كۆنی ئێتنۆسه‌كانه‌وه‌ ماونه‌ته‌وه‌ ، وه‌كو بۆ نموونه‌ ناوی ئێتنۆسی ( تورك) هه‌روه‌ها (دۆیچ)[[10]](#footnote-10) – ئه‌وه‌ش له‌وه‌وه‌ هاتووه‌ كه‌ له‌ سه‌ره‌تای دروستبوونی ئه‌م ئێتنۆسانه‌دا، ئه‌مانه‌، هه‌ر ته‌نیا خۆیانیان به‌ مرۆڤ زانیووه‌ و ئێتنۆس و خه‌ڵكیتریان به‌ شتیتر ، نه‌ك مرۆڤ ، داناوه‌ .***

 ***به‌ڵام به‌گشتی ، مه‌رج نییه‌ مانای هه‌موو ئێتنۆنیمه‌كان دیار و ئاشكرابن ؛ ئه‌وه‌ش چونكه‌ زۆربه‌ی هه‌ره‌ زۆریان گه‌لێ‌ كۆنن و له‌ زمانه‌ دێرینه‌كانه‌وه‌ ماونه‌ته‌وه‌ و ئاسان نییه‌ ماناكانیان روون بكرێنه‌وه‌ – یه‌كێكیش له‌مانه‌ ئێتنۆنیمی (كورد)؛ ئه‌گه‌رچی مانای ئێتنۆنیم گه‌لێ‌ گرنگه‌ و ، وه‌كو گوتمان ، په‌یوه‌ندیی به‌ مێژووی ئێتنۆسه‌كه‌وه‌ هه‌یه‌ و روونكردنه‌وه‌ی چه‌ندین لایه‌نی مێژوویی و زمانه‌وانی‌ ئاشكرا ده‌كات .***

 ***ده‌توانین سه‌رنج بده‌ین كه‌ هه‌ندێ‌ ئێتنۆس دوو جۆر ئێتنۆنیمیان هه‌یه [[11]](#footnote-11)‌ :***

1. ***- ئیندۆئێتنۆنیم ، ناوی نه‌ته‌وه‌یی خۆیی (ناوخۆ)، واته‌ ئه‌و ناوه‌ی ئێتنۆسه‌كه‌ له‌ناوخۆیدا بۆخۆیی به‌كاری دێنی و خۆی به‌م ناوه‌ ده‌ناسێنێ‌ ؛ جۆری دووه‌میش :***
2. ***- ئێكزۆئێتنۆنیم ، ناوی ده‌ره‌كی ، واته‌ ئه‌و ناوه‌ی خه‌ڵكیتر ، له‌ ده‌ره‌وه‌ ، ئه‌و ئێتنۆسه‌ی پێ‌ ده‌ناسن . نموونه‌یه‌كی دیار و به‌ناوبانگی ئه‌م حاڵه‌ته‌ش ئێتنۆنیمی ئه‌و ئێتنۆسه‌یه‌ كه‌ ئێمه‌ به‌ (ئه‌ڵمان ) ده‌یناسین ، كه‌چی ئه‌ندامانی ئه‌م ئێتنۆسه‌ خۆیان به‌خۆیان ده‌ڵێن (دۆیچ) – لێره‌دا ، ناوی (ئه‌ڵمان)، كه‌واته‌، ئێكزۆئێتنۆنیمه‌ و ناوی (دۆیچ)یش ئیندۆئێتنۆنیم ؛ نه‌هه‌ر ئه‌وه‌نده‌، به‌ڵكو وه‌كو ده‌رده‌كه‌وێت ئه‌م ئێتنۆسه‌ زێتر له‌ یه‌ك ئێكزۆئێتنۆنیمی هه‌یه‌ ، ئه‌وه‌تا رووسه‌كان به‌م ئێتنۆسه‌ ده‌ڵێن (نێمیتس) ، ئینگلیزه‌كان پێیان ده‌ڵێن (جێرمه‌ن) ، سویدیه‌كان – (تیسك) ، ئیتالیه‌كان – (تیدیسكۆ) ، سربیه‌كان - (شڤاپ) ، فه‌ڕه‌نسیه‌كان و گه‌لێ‌ له‌ ئێتنۆسانیتریش پێیان ده‌ڵێن (ئه‌ڵمان)... ئه‌م هه‌موو ناوه‌ ده‌ره‌كییه‌ (ئێكزۆئێتنۆنیم) ، كه‌چی خۆشیان به‌خۆیان ده‌ڵێن (دۆیچ) و وڵاته‌كه‌شیان (دۆیچلاند)[[12]](#footnote-12). ئه‌مه‌ش ئه‌گه‌رچی حاڵه‌تێكی تایبه‌ته‌ ، به‌ڵام روونكردنه‌وه‌ی خۆشی هه‌یه‌ ؛ وه‌كو ئاشكرایه‌ ، خێڵ و هۆزه‌ جه‌رمانیه‌كان ، كه‌ هاتن بۆ ئه‌وروپای رۆژئاوا و پایته‌ختی ئیمپراتۆریای رۆمانییان گرت و وێرانیانكرد، كۆنفدراسیای خێڵه‌تییان هه‌بوو و پێكهاتبوو له‌ خێڵ و هۆزه‌كانی : نێمیتس ، تیسك ، تیدیسكۆ ، جێرمه‌ن ، ئه‌ڵمان ، شڤاپ ، فڕانك ، ڤه‌ندال و ... ئه‌مانه‌ هه‌ریه‌كه‌ له‌ ناوچه‌یه‌كی ئیمپراتۆریاكه‌ نیشته‌جێ‌ بوون و ئێتنۆسانی ده‌وروبه‌ریش به‌ناوی ئه‌و خێڵانه‌ی لێیانه‌وه‌ نزیكبوون ئه‌مانه‌یان ناسیووه‌ و بۆیه‌ش له‌ ئه‌نجامدا چه‌ندین ناوی ده‌ره‌كیی بۆ ئه‌م ئێتنۆسه‌ دروستبوون . هه‌ر به‌م بۆنه‌یه‌شه‌وه‌ ، خێڵه‌كانی (فڕانك) كه‌ ناوچه‌كانی رۆژئاوای ئیمپراتۆریای رۆمانییان داگیركرد ، واته‌ ئه‌و شوێنانه‌ی ئێستاكه‌ وڵاتی فه‌ڕه‌نسا پێكدێنن ، ناوه‌كه‌یان (فڕانك) له‌ ئه‌نجامدا بوو به‌ ئێتنۆنیمی ئێتنۆسی فه‌ڕه‌نسی – دوای ئه‌وه‌ی ئه‌م خێڵه‌ جه‌ڕمانییه‌ له‌ناو دانیشتوانی زمان لاتینیی ئه‌م ناوچانه‌دا توایه‌وه‌ ، كه‌چی ناوه‌كه‌ی هه‌ر مایه‌وه‌ و بوو به‌ ئێتنۆنیم ، له‌هه‌مان كاتیشدا، ئه‌م ئێتنۆسه‌- مه‌به‌ست فه‌ڕه‌نسییه‌ ، ناوی (ئه‌ڵمان) بۆ ئێتنۆسی هاوسیی به‌كارده‌با كه‌ ئێتنۆنیمی خۆیی له‌ توخمێكی ئه‌وه‌وه‌ بۆ ماوه‌ته‌وه‌[[13]](#footnote-13) . هه‌رچی سه‌باره‌ت به‌ ڤه‌نداله‌كانه‌ ، ئه‌وان بوون كه‌ شاری رۆمایان ته‌خت و وێرانكرد و به‌وپه‌ڕی دڕنده‌یی قه‌لاچۆی خه‌ڵك و دانیشتوانه‌كه‌یان كرد ، كه‌چی ناوه‌كه‌یان نه‌بوو به‌ ئێتنۆنیم ، خۆیی یان ده‌ره‌كی ، به‌ڵكو وشه‌ی (ڤه‌ندالیزم) ئێستاشی له‌گه‌ڵدابێ‌ مانای دڕنده‌یی و وه‌حشیه‌ت ده‌دات .***

***- ئێتنۆنیمی (كورد) یش ، له‌ڕووی ریشه‌ و ره‌چه‌ڵه‌كه‌وه‌ ، گرفت ئامێزه‌ ؛ تاكو ئێستاش مانای ئه‌م وشه‌یه‌ دیارنییه‌ ، هه‌ندێ‌ هه‌وڵ و تۆژینه‌وه‌ له‌سه‌ر ئێتنۆنیمی (كورد) ئه‌نجامدراون ، به‌ڵام به‌ڵگه‌ی سه‌لمێنه‌ر بۆ لێكدانه‌وه‌كان به‌ده‌سته‌وه‌ ناده‌ن . سه‌باره‌ت به‌ شێوه‌ و رۆخساری ئه‌م ئێتنۆنیمه‌ ، له‌ سه‌رچاوه‌كانه‌وه‌ ده‌رده‌كه‌وێت كه‌ سه‌ره‌تا ئه‌م ناوه‌ (كارد) بووه‌ – ئه‌ویش له‌ كتێبه‌كه‌ی مێژوونووس و سه‌ركرده‌ی جه‌نگیی یۆنانی كسینۆفۆن دا هاتووه‌ به‌ ناوی (ئاناباسیس) كاتێك باسی كاردوخه‌كانی ناوچه‌ی هه‌كاری ده‌كات ساڵی 401 پ. ز . لێره‌شدا ، هه‌رزوو ده‌بێ‌ ئه‌وه‌ روون بكه‌ینه‌وه‌ كه‌ له‌ ناوی (كاردوخ)دا (وخ) به‌شێكی ره‌سه‌نی ناوه‌كه‌ نییه‌ ، به‌ڵكو ئه‌مه‌ ، وه‌كو زمانه‌وانی گه‌وره‌ی رووس (ماڕ) سه‌لماندوویه‌تی – نیشانه‌ی كۆیه‌ له‌ زمانانی یافیتیدا ، یان وه‌كو ئۆ. ل. ڤیلچێڤسكی ده‌ڵێ‌ له‌ زمانی ئه‌رمه‌نیدا[[14]](#footnote-14) ، بۆیه‌ ناوه‌كه‌ (كارد) ده‌مێنێته‌وه‌ و ئه‌وه‌ش تابڵێی له‌ ناوی (كورد)ه‌وه‌ نزیكه‌ و دره‌نگتر ، لە ده‌ور و به‌ری چه‌رخی ساسانی ، ناوی (كورد) یان به‌زمانی په‌هله‌وی (كرد) په‌یاده‌بێ‌.***

1. ***- جێگه‌ی باس لێره‌ ئه‌وه‌یه‌ كه‌ ناوی (كورد) ئیندۆئێتنۆنیمه‌ و له‌هه‌مان كاتیشدا ئێكزۆئێتنۆنیم ، چونكه‌ وه‌كو چۆن كورده‌كان خۆیان به‌م ناوه‌ ده‌ناسێنن ، ئاواش خه‌ڵكیتر كورد به‌م ناوه‌ ده‌ناسن ؛ به‌ڵام ده‌بێ‌ سه‌رنجی ئه‌وه‌ش بده‌ین كه‌ به‌شێك له‌ كوردان له‌بڕی (كورد) ناوی (كرمانج) به‌كاردێنن ... ئێستاش گوێمان لێ‌ ده‌بێت هه‌یه‌ ده‌ڵێ‌ : ئه‌ز كرمانجم ! یان وه‌كو له‌ سه‌ده‌ی حه‌ڤده‌وه‌ (ئه‌حمه‌دی خانی) ده‌ڵێ‌ :***
2. ***ئه‌ز مامه‌ د حیكمه‌تا خودێ‌ دا***
3. ***كرمانج د ده‌وله‌تێ‌ دنێ‌ دا ...***

 ***لێره‌دا ، ئه‌مه‌ هیچیتر ناگه‌ینێ‌ جگه‌ له‌وه‌ی كه‌ ناوی (كرمانج) جۆرێك بووه‌ له‌ ئێتنۆنیم و زێتریش رێی تێده‌چێ‌ كه‌ ئیندۆئێتنۆنیم بووبێ‌ ، له‌به‌ر ئه‌وه‌ی هه‌رگیز نه‌مان بیستووه‌ ، نه‌ ئێستا و نه‌ له‌ رابردووش ، خه‌ڵك و ئێتنۆسیتر به‌ ئێمه‌یان گوتبێ‌ – كرمانج . دیاره‌ له‌ ئه‌نجامدا ، ورده‌ورده‌ ناوی (كورد) كه‌ ده‌وری ئێكزۆئێتنۆنیمیشی بینیووه‌ جێگه‌ی (كرمانج)ی گرتۆته‌وه‌ ... كه‌چی ئاسه‌واری ئه‌مه‌ی دوایی ئێستاش هه‌ر ماوه‌ و به‌كاردێ‌ . وشه‌ی (كرمانج)یش ماناكه‌ی ، به‌هه‌مان جۆر ، دیار نییه‌ ، ئه‌گه‌رچی كوردناسی رووس ڤ. مینورسكی لێكدانه‌وه‌یه‌كی بۆ ئه‌م وشه‌یه‌ هه‌یه‌ به‌ڵام ، به‌ڕای ئێمه‌ ، گه‌لێ‌ سه‌لمێنه‌ر نییه‌.***

1. ***به‌م بۆنه‌یه‌شه‌وه‌ ، جه‌خت له‌سه‌ر ئه‌وه‌ ده‌كه‌ین كه‌ ئێتنۆنیمی (كورد) بابه‌تێكی گرنگی ئێتنۆگرافیای كورده‌ و پێویستی به‌ دیراسه‌ و تۆژینه‌وه‌ی زانستییه‌ ؛ ڕوونكردنه‌وه‌ی مانا و ڕه‌چه‌ڵەكی ئه‌م وشه‌یه‌ گه‌لێك لایه‌نی شاردراوه‌ی مێژوو و زمانی ئێتنۆسی كورد ده‌رده‌خات .***

***ئایین***

***ئایین دیارده‌یه‌کی کولتوورییه‌، توخمێکی کولتووری گیانییه‌ و کولتووریش هه‌میشه‌ نه‌ته‌وه‌ییه‌... با ئه‌و ئایینه‌ له‌ بنه‌ڕه‌تدا له‌ ئێتنۆسیتره‌وه‌ وه‌رگیرابێ ، به‌ڵام هه‌ر ده‌بێته‌ ئایینێکی نه‌ته‌وه‌یی ، چونکه‌ ئایین به‌شێکی گرنگی کولتووری نه‌ته‌وه‌ییه‌...[[15]](#footnote-15)***

***زمان، وەك گوتمان، دیاردەیەكی ئێتنۆ كۆمەڵایەتیيە. هەرچی ئایینە هەمان مەودای سەرتاپاگیريی زمانی هەیە لەناو میللەتان و توخمێكی كولتوورە، كولتووری گیانی.***

***مەودای سەرتاپاگیريی ئايین لەوە دایە كە دەبێت بەشتێك زیاتر لەئايین، لە تەنیا پەرستن و بەجێهێنانی ڕەوشتی دینی؛ بەڵكو دەخزێتە ناو فیكر و هزر و دەروونی مرۆڤەوە، ڕەفتار و هەڵسوكەوتەكانی ملكەچی خۆیى دەكات، بەمەشەوە ئايین سەرلەبەری ژیانی كۆمەڵایەتی هەڵدەسوڕێنێ[[16]](#footnote-16) . ئایین توخمێكی هەرە گرنگی كولتووری گیانییە بۆیەش،كەواتە، هەمیشە نەتەوەییە، تەنانەت ئەگەر ئایينەكە لە بێگانەشەوە وەرگیرابێت، ئەوەش چونكە، كولتوور بەهۆی زمانەوە لە ژیانی ڕۆژانەدا پیادەده‌كرێ، زمان و كولتووریش دوو نیشانە و ماكی ئێتنیكيی میللەتانن.***

***ئایينی ئیسلام، لەسۆنگەی ئەوەوە كە بە مێژوو و بەڕەچەڵەك عەرەبيیە، بنەما و یاساكانی بەزمانی عەرەبی داڕێژراون، بۆیە ئاساییە لەلایەن میللەتانیتری ناعەرەبەوە، لەمانە كوردیش، وەك ئایينێكی عەرەبی سەیربكرێ، واتە وەكو توخمێكی كولتووری بێگانە. ئەمەش لایەنی ڕاستيی خۆی هەیە، هەر نەبێ لەبەر زمانەكەی كە زمانی عەرەبییە و ،ئەو زمانە، جێپەنجەی بەسەر زمان و كولتووری ئەو میللەتانەوه‌ تا بڵێی دیار و ئاشكرایە. بەڵام ئەمە لەگەڵ ئەو تێزەی ئێمەدا ناگونجێ، ئەوەی لەسەرەوەدا باسمانكرد و دەڵێ: ئایین توخمێكی كولتووريیە و كولتووریش هەمیشە نەتەوەییە. لێرەدا ئێمە ،بۆ سەلماندنی ئەو تێزەمان، پەنا دەبەینە بەر ژیانی واقیعيی كوردەواری.***

 ***لەگەڵ ئەوەشدا كە زمانی كوردی لەڕێی ئایین و شەریعەتی ئیسلامیيەوە (عەرەبیزم)ی زۆری تێكەوتوووە، كەچی زمانی كوردیش شانبەشانی عەرەبی نزیكەی لە هەموو سرووتێكی ئایینی و تەنانەت لەهەندێ فەرزیشدا بەكاردەبرێ، وەكو: مارەكردن، تەڵقیندانی مردوو (ئەگەرچی مەلا هەمان گوتەكان لەم دوو حاڵەتەدا بەعەرەبیش دووپات دەكاتەوە)، نزاكردن، مەولود، جەژن..هتد؛ نەهەر ئەوە، بەڵكو تەنانەت بەشێكی نوێژیش كە فەرزێكی ئیسلاميی سەرەكییە، بەكوردی دەبێ وەكو: نییەتهێنان بۆ نوێژكردن (بەبێ نییەتهێنان نوێژەكە بەتاڵە)؛ هەروەها دوعاكردنی دوای نوێژ ؛ له‌ ته‌وافی که‌عبه‌شدا مرۆی کورد دوعا و نزاکانی به‌ کوردی ده‌ڵێ. كەواتە دەتوانین بڵێین زمانی كوردی، بەڕادەیەكی باش، خزاوەتە نێو ئايینی ئیسلامەوە لە كۆمەڵگای كوردیدا.***

 ***بێگومان ئەم پڕۆسەیەش هەر بەردەوام دەبێ و مرۆی كورد، بەحوكمی وردە وردە زێدەبوونی هوشیاريی نەتەوەیی و زانینی گرنگی و بەهای زمانی نەتەوەیی، تا دێ زێتر و زێتر ئايینەكەی بەزمانی خۆی پیادە دەكات و ئەوەش، بەڕای ئێمە، هەرگیز دژی بنەما و یاساكانی شەریعەتی ئیسلامی نییە.***

***كەواتە، لێرەشدا زمانی كوردی دەوری ئێتنۆكۆمەڵایەتيی خۆی بینیووە و بووە بە مۆركێكی نەتەوەیی بۆ دیاردەیەكی سۆسیۆكولتووريی وەكو ئايین .***

***ڕاگه‌یاندن***

***ڕاگه‌یاندن دیارده‌یه‌کی کۆمه‌ڵایه‌تییه‌، بگره‌ ده‌زگایه‌کی بنیادیی سسته‌می کۆمه‌ڵایه‌تییه‌ له‌ هه‌ر کۆمه‌ڵگایه‌کدا؛ به‌تایبه‌تیش ئیمڕۆکه‌ ژیان به‌بێ ڕاگه‌یاندن هه‌رگیز به‌ڕێوه‌ناچێ ، بۆیه‌ش ده‌بێ ڕاگه‌یاندن به‌ زمانی نه‌ته‌وه‌یی بێت ...***

***کۆمه‌ڵگا پێکهاتووه‌ له‌ چه‌ندین ده‌زگای بنیادیی که‌ هه‌موویان پێکه‌وه‌ ڕێکخستنێکیان دروستکردووه‌ بۆ پاراستنی کۆمه‌ڵگا و به‌ڕێوه‌بردنی ژیانی کۆمه‌ڵایه‌تی تیایدا- ئه‌و ڕێکخستنه‌ پێی ده‌گوترێ "سسته‌می کۆمه‌ڵایه‌تی" . ئه‌م سسته‌مه‌ش به‌ شێوه‌یه‌کی ڕه‌ها وه‌ستاوه‌ له‌سه‌ر په‌یوه‌ندیی یان په‌یوه‌ندییه‌کان له‌نێوان تاکه‌کان و له‌نێوان ده‌زگاکانی کۆمه‌ڵگا ، هه‌روه‌ها له‌گه‌ڵ ده‌ره‌وه‌ی کۆمه‌ڵگاشدا؛ بۆیه‌ له‌ کورتترین پێناسه‌دا هاتووه‌ که‌ کۆمه‌ڵگا بریتییه‌ له‌ "په‌یوه‌ندییه‌ کۆمه‌ڵایه‌تییه‌کان"[[17]](#footnote-17) .***

***ئه‌م په‌یوه‌ندییانه‌ش ، وه‌کو گوتمان، فه‌راهه‌م ده‌بن به‌ڕێگای ده‌زگا کۆمه‌ڵایه‌تی(فه‌رمی و نافه‌رمی)یه‌‌کانه‌وه‌ - هه‌ر له په‌یوه‌ندیی خوێنه‌وه‌‌( خێزان و خزمایه‌تی)‌ بگره‌ تا ده‌زگاکانی په‌روه‌رده‌ ، ئایینی ، سیاسی، ڕاگه‌یاندن، کولتووری ، جه‌نگی ...[[18]](#footnote-18)***

***که‌واته‌ ڕاگه‌یاندن یه‌کێکه‌ له‌ ده‌زگا کۆمه‌ڵایه‌تییه‌کان و ئه‌رکی په‌یوه‌ندیکردن جێبه‌جێ ده‌کات و هه‌ردوو شێوه‌ی هه‌یه‌: فه‌رمی و نافه‌رمی ... دیاریشه‌ که‌ په‌یوه‌ندیکردن به‌ ڕێگه‌ی زمانه‌وه‌ ده‌بێ . له‌م ڕووه‌وه‌ ڕاگه‌یاندن زێتر له‌ هه‌موو دیارده‌کانیتر کار به‌ زمان و له‌سه‌ر زمان ده‌کات؛ ڕۆڵی گه‌وره‌ ده‌گێڕێ له‌ بڕه‌ودان به‌و شێوازه‌ زمانه‌ی به‌کاریدێنێ له‌ کاری ڕاگه‌یاندندا- خوێنه‌ر و بیسه‌ر و بینه‌ران لێیه‌وه‌ فێری چه‌مک و گوزارشت و ته‌نانه‌ت ڕێنووسیش ده‌بن...***

***ڕاگه‌یاندن ، ئیمڕۆکه‌، گه‌یشتووه‌ به‌ ئاستێک کاریگه‌ریی له‌سه‌ر ته‌واوی ژیانی ڕۆژانه‌ی کۆمه‌ڵگا و تاکه‌کانی هه‌یه‌؛ زێده‌ڕۆیی نابێ بڵێین ڕاگه‌یاندن ژیان به‌ڕێوه‌ده‌بات . به‌م بۆنه‌‌یه‌شه‌وه‌، یه‌کێک له‌ ناسناوه‌کانی قۆناغی ئێستا، له‌پاڵ پۆستمۆدێرنیزم ، ناوی" قۆناغی ڕاگه‌یاندن "ــه‌ ؛ یان ، وه‌کو پسپۆران ده‌ڵێن، سیمای سه‌ره‌کیی ڕۆژگاری پۆستمۆدێرنیزم - زێده‌بوونی ده‌ور و کاریگه‌ریی ڕاگه‌یاندنه‌ ؛ ئه‌مه‌ له‌پاڵ سیمایه‌کیتری ئه‌م قۆناغه که‌ بریتییه‌ له‌ "زمانێکی پاراو ، ڕوون و ئاسان "[[19]](#footnote-19)‌***

***ئێمه‌ش ، له‌ کۆمه‌ڵگای کوردیدا، درک به‌و ده‌ور و کاریگه‌رییه‌ی ڕاگه‌یاندن ده‌که‌ین و به‌شێکی زۆری ژیانی ڕۆژانه‌مان په‌یوه‌سته‌ به‌و دیارده‌یه‌وه‌ و ته‌نیا ئاماژه‌کردن بۆ‌ ته‌له‌ڤزیۆن ، مۆبایل و ئینته‌رنێت ئه‌و ڕاستییه‌ ده‌سه‌لمێنێ- ئه‌مه‌ جگه‌له‌ ڕۆژنامه‌، گۆڤار، کتێب ، ڕادیۆ ، ڕیکلام و شێوازه‌کانیتری ڕاگه‌یاندن . لێره‌دا‌، ئێمه‌ ئه‌گه‌رچی ناتوانین کۆمه‌ڵگای کوردی ، له‌به‌ر گه‌لێ هۆ و هۆکار و دیارده‌ ، به‌ کۆمه‌ڵگای قۆناغی پۆستمۆدێرنیزم له‌ قه‌ڵه‌م بده‌ین ، به‌ڵام ڕاگه‌یاندنی کوردی ، به‌م ڕۆڵ و کاریگه‌رییه‌ی ، ده‌کرێ وه‌کو نیشانه‌یه‌کی هه‌نگاونان به‌ره‌و ئه‌م قۆناغه‌ ته‌ماشا بکه‌ین ... ئه‌م هه‌نگاوه‌ش پێش هه‌موو شتێک پێویستی به‌ فه‌راهه‌مبوونی زمانێکی ئاستی شیاو هه‌یه‌ که‌ ، به‌داخه‌وه‌، ئه‌م جۆره‌ زمانه‌ له‌ کوردستاندا هێشتا نه‌ڕه‌خساوه‌- نزیکه‌ی هه‌ر ده‌زگایه‌کی ڕاگه‌یاندنه‌ زمانی کوردیی تایبه‌ت به‌ خۆی هه‌یه‌... هه‌ندێ جار ڕێنووسیشیان جیایه‌ ! .***

***ئه‌م باره‌ ، ده‌زگای ڕاگه‌یاندن و میدیاکاران ده‌خاته‌ پێش ئه‌رکێکی پیرۆز و ، له‌هه‌مان کات، قورسیشه‌وه‌. له‌لایه‌ک‌ ئه‌مه‌ واتای کارکردنه‌ له‌ بواری تێپه‌ڕاندنی قۆناغێکی مێژوویی ، له‌ کۆمه‌ڵگایه‌کی نیمچه‌ خێڵه‌کی و نیمچه‌ ده‌ره‌به‌گیی سیخناخ به‌ به‌های ئایینیه‌وه‌ به‌ره‌و ئاستێکی پێشکه‌وتووتر و نزیککردنه‌وه‌ی له‌ کۆمه‌ڵگایانی سه‌رده‌م- ئه‌مه‌ش ئه‌رکێکی مێژووییه‌ و مایه‌ی شانازییه‌ بۆ میدیاکاران... له‌لایه‌کیتریشه‌وه‌، میدیاکاران خۆیان ده‌بێ له‌ ئاست ئه‌و ئه‌رک و قۆناغه‌دا بن ، چونکه‌ ئه‌مانیش ڕۆڵه‌ی ئه‌م کۆمه‌ڵگایه‌ و به‌رهه‌می واقیعه‌ کۆمه‌ڵایه‌تییه‌که‌ن، هه‌ڵگری هه‌مان کولتوور و ستریۆتایپی باون ؛ ئه‌مان که‌ کارده‌که‌ن له‌سه‌ر بواره‌کانی فیکر و هوشیاری و کولتوور ، پێویسته‌ بسه‌لمێنن که‌ له‌ خه‌ڵک هوشیارتر و به‌ئاگاترن ، نابێ تارمایی ستریۆتایپه‌کانیان به‌سه‌ره‌وه‌ دیاربن- ئه‌مه‌ش ئه‌رکه‌ هه‌ره‌قورسه‌که‌یه‌، چونکه‌ واتای گۆڕینی خوودی خۆی میدیاکار ده‌گه‌ینێ . بۆ ئه‌م ئه‌رک و قورساییه‌ی ڕاگه‌یاندن و میدیاکارانیش بێگومان پێویست به‌ زمانێکی پاراو و پێشکه‌وتوو ده‌کات- ڕاگه‌یاندن و زمانێکی کرچ و کاڵ و لاواز نه‌گوتراوه‌. ڕاگه‌یاندن به‌و ده‌ور و کاریگه‌رییه‌ی ، ده‌توانێ ده‌سپێشخه‌ر بێت له‌ هه‌نگاونان به‌ره‌و داهێنانی زمانی ستاندارتی کوردیی هاوبه‌ش- ئه‌ویش به‌ سوودوه‌رگرتن له‌ زار و شێوه‌زاره‌کان ، هه‌روه‌ها به‌ فشارخستنه‌ سه‌ر ده‌سه‌ڵات بۆ به‌ده‌مه‌وه‌هاتنی به‌ره‌و ئه‌م پرسه‌ ستراتیجییه‌ نه‌ته‌وه‌ییه‌ .***

***به‌بێ زمانێکی پێشکه‌وتوو ڕاگه‌یاندن ناتوانێ ده‌ور و کاریگه‌ریی بنوێنێ له‌ پڕۆسه‌ی گه‌شه‌پێدانی کۆمه‌ڵایه‌تی و کولتووریدا که‌ یه‌کێکه‌ له‌ ئه‌رکه‌ سه‌ره‌کی و هه‌ره‌گرنگه‌کانی ...***

***ئه‌نجام***

1. ***زمانی هاوبه‌ش مه‌رجێكی بنه‌ڕه‌تییه‌ بۆ نه‌ته‌وه‌ . نه‌هه‌ر ئه‌وه‌ ، به‌ڵكو له‌به‌رئه‌وه‌ی زمان ، له‌هه‌مان كات، دیارده‌یه‌كی كولتووریشه‌ و كولتووریش هه‌میشه‌ نه‌ته‌وه‌ییه‌ ، كه‌واته‌ زمانیش هه‌میشه‌ نه‌ته‌وه‌ییه‌ و هه‌رله‌به‌ر ئه‌وه‌شه‌ زمان بووه‌ به‌ مه‌رج و مۆركێكی گرنگی نه‌ته‌وه‌ (ئێتنۆس)***
2. ***ره‌وشی زمانی ئه‌ده‌بیی كوردی گرفت ئامێزه‌ و ده‌بێ‌ چاره‌ی گونجاوی بۆ بكرێ‌ – ئه‌وه‌ش چونكه‌ گرفتێكه‌ له‌ یه‌كێك له‌ گرنگترین و كاریگه‌رترین مه‌رج و مۆركه‌ ئێتنیكیه‌كانی نه‌ته‌وه‌، مانه‌وه‌ و به‌رده‌وامبوونی ئه‌م گرفته‌ له‌ توخمێكی له‌م بابه‌ته‌دا كاریگه‌ریی خراپی ده‌بێت له‌سه‌ر چاره‌نووسی ئێتنۆسه‌كه‌***
3. ***هیچ که‌س و هیچ شتێک بێ ناو نییه‌، ناوه‌کانیش ده‌بێ له‌ زمانه‌ هاوبه‌شه‌که‌ی ئێتنۆسه‌که‌وه‌ بن ، ته‌نانه‌ت ئه‌گه‌ر ناوه‌کانیش له‌ زمانیتره‌وه‌ وه‌رگیرابن، ئه‌وا هه‌ر ده‌بن به‌ ناوی نه‌ته‌وه‌یی و ناوه‌کان (بێگومان ناوی که‌سی) به‌ پڕۆسه‌یه‌کی کۆمه‌ڵایه‌تیی ناوناندا هه‌ڵده‌بژێردرێن...***
4. ***ئەو ناوە (عەرەبی) یانەی لەكوردەواریدا باون، دەتوانین بڵێین كەوا هەرگیز لەخۆوە هەڵنەبژێردراون، بەڵكو لە زۆر لایەنەوە سایكۆلۆژیا و مینتالیتێتی (عەقڵیەت) مرۆی كورد دەردەبڕن- لەلایەكەوە سایكۆلۆژیای پڕ عەقیدەی ئیسلامی، لەلایەكیتریشەوە شێوازی بیركردنەوە و عەقڵیەتی باوكسالاری، هەردووكیشیان سیمای هەرەدیار و كاریگەری كۆمەڵگای كوردین...***
5. ***ئێتنۆنیمی (كورد) بابه‌تێكی گرنگی ئێتنۆگرافیای كورده‌ و پێویستی به‌ دیراسه‌ و تۆژینه‌وه‌ی زانستییه‌ ؛ ڕوونكردنه‌وه‌ی مانا و ڕه‌چه‌ڵكی ئه‌م وشه‌یه‌ گه‌لێك لایه‌نی شاردراوه‌ی مێژوو و زمانی ئێتنۆسی كورد ده‌رده‌خات .***
6. ***. ئایین توخمێكی هەرە گرنگی كولتووری گیانییە، بۆیەش كەواتە هەمیشە نەتەوەییە، تەنانەت ئەگەر ئایينەكە لە بێگانەشەوە وەرگیرابێت، ئەوەش چونكە كولتوور بەهۆی زمانەوە لە ژیانی ڕۆژانەدا پیادەده‌كرێ، زمان و كولتووریش دوو نیشانە و ماكی ئێتنیكيی میللەتانن...***
7. ***ئه‌گه‌رچی زمانی كوردی لەڕێی ئایین و شەریعەتی ئیسلامیيەوە (عەرەبیزم)ی زۆری تێكەتوووە، به‌ڵام زمانی كوردیش شانبەشانی عەرەبی نزیكەی لە هەموو سرووتێكی ئایینی و تەنانەت لەهەندێ فەرزیشدا بەكاردەبرێ...***
8. ***ڕاگه‌یاندن دیارده‌یه‌کی کۆمه‌ڵایه‌تییه‌، بگره‌ ده‌زگایه‌کی بنیادیی سسته‌می کۆمه‌ڵایه‌تییه‌ له‌ هه‌ر کۆمه‌ڵگایه‌کدا؛ به‌تایبه‌تیش ئیمڕۆکه‌ ژیان به‌بێ ڕاگه‌یاندن هه‌رگیز به‌ڕێوه‌ناچێ ، بۆیه‌ش ده‌بێ ڕاگه‌یاندن به‌ زمانی نه‌ته‌وه‌یی بێت ...***
9. ***ئه‌گه‌رچی ناتوانین کۆمه‌ڵگای کوردی ، له‌به‌ر گه‌لێ هۆ و هۆکار و دیارده‌ ، به‌ کۆمه‌ڵگای قۆناغی پۆستمۆدێرنیزم له‌ قه‌ڵه‌م بده‌ین ، به‌ڵام ڕاگه‌یاندنی کوردی ، به‌م ڕۆڵ و کاریگه‌رییه‌ی ، ده‌کرێ وه‌کو نیشانه‌یه‌کی هه‌نگاونان به‌ره‌و ئه‌م قۆناغه‌ ته‌ماشا بکه‌ین ... ئه‌م هه‌نگاوه‌ش پێش هه‌موو شتێک پێویستی به‌ فه‌راهه‌مبوونی زمانێکی ئاستی شیاو هه‌یه‌ ...***
10. ***ڕاگه‌یاندن به‌و ده‌ور و کاریگه‌رییه‌ی ، ده‌توانێ ده‌سپێشخه‌ر بێت له‌ هه‌نگاونان به‌ره‌و داهێنانی زمانی ستاندارتی کوردیی هاوبه‌ش- ئه‌ویش به‌ سوودوه‌رگرتن له‌ زار و شێوه‌زاره‌کان ، هه‌روه‌ها به‌ فشارخستنه‌ سه‌ر ده‌سه‌ڵات بۆ به‌ده‌مه‌وه‌چوون به‌ره‌و ئه‌م پرسه‌ ستراتیجییه‌ نه‌ته‌وه‌ییه‌***

***سه‌رچاوه‌***

***به‌ زمانی کوردی***

***1- د. ڕه‌شاد میران ؛ ده‌ور و بایه‌خی زمانی کوردی له‌ پڕۆسه‌ی ئێتنۆکۆمه‌ڵایه‌تیدا . گۆڤاری (زانکۆ) ژماره‌ی تایبه‌ت به‌ کۆنگره‌ی زانستیی سێیه‌می زانکۆی سه‌لاحه‌دین 1997، به‌رگی 1، هه‌ولێر 1998***

***2- د. زه‌ری یوسوپۆڤا- شێوه‌ی سلێمانی زمانی كوردی ؛ وه‌رگێڕانی له‌ رووسییه‌وه‌ د. كوردستان موكریانی ، هه‌ولێر 2005 بڵاوكراوه‌كانی كۆڕی زانیاری كوردستان***

***3- د. ڕه‌شاد میران ؛ ئێتنۆگرافیا و یه‌کێتیی ئێتنیکیی کورد . هه‌ولێر، ده‌زگای ئاراس 2009***

***4- ئۆ. ل. ڤیلچێڤسکی ؛ نه‌ژادی کورد . وه‌رگێڕانی له‌ زمانی ڕووسییه‌وه‌ د. ڕه‌شاد میران ، چ2، هه‌ولێر2000***

***5- ڕەشاد میران: ڕەوشی ئایینی و نەتەوەیی لەكوردستاندا، ستۆكهۆڵم 1993***

***6- د. ڕه‌شاد میران؛ ڕاگه‌یاندن و کاریگه‌رییه‌کانی له‌سه‌ر تاک و کۆمه‌ڵگا . گوڵان 1119/ 2017***

***7- پ. د. ڕه‌شاد میران ؛ سۆسیۆلۆگیای ڕاگه‌یاندن . هه‌ولێر 2016***

***8- د. ڕه‌شاد میران؛ مه‌عریفه‌ و تاک و کۆمه‌ڵ - له‌ ڕوانگه‌ی سۆسیۆلۆگیای مه‌عریفه‌وه‌‌ . هه‌ولێر 2012***

***به‌ زمانی عه‌ره‌بی***

***9- زبیر بلال اسماعیل ؛ تاریخ اللغـة الکردیة . بغداد 1977***

***10- بروملیه‌، بۆدۆلنی ؛ الاتنۆس و التاریخ . ترجمة طارق معصرانی ، مۆسکۆ دار التقدم ، 1988***

***به‌ زمانی ڕووسی***

*11- V.P.Berkov. Yazikovoe Polojenie v Narvegia, v kn. Isledovania v Yazikoznania i Ethnografia (yozik I etnos). Leningrad, Nauka,1983.p.5*

*12- C.A.Arutunov,, Etnichskie Protsesi e Yazik,,- Rasi e Narodi,, 15/1985, Nayka, Moskva, 1986.p.32*

*13- Alim Gafurov,, lmia i Istoria - ob iminach arabov, persov, tajikov i turkov- slovar,, Moskva Nauka, 1987.p.3.*

*14- K.K.Kurdoev,, Sobstvinie Imina V Kurdiskom Yazike",v kn.,,Strani i Narodi Blejnevo i Srednevo Vostoka,,. Kurdovedine, XIII, Eerivan. 985.p.194-195*

*15- V. Kazlov; promlema Etnychskovo samosoznanya . Sovetskaya Etnografya, 2/ 1974 , 86*

*16- U.V.Bromley; Ocherki Teori Etnosa. Moskva, Nawka 1983*

***اللغة الکوردیة کظاهرة اثنیة***

1. ***د. رشاد میران***

***من اجل معرفة خصوصیة اللغة الکوردیة ، علاقتها و تاثیرها علی الظواهر الاثنیة- السوسیولوجیة الاخری فی المجتمع الکوردی، اقتصرنا في هذا البحث علی الظواهر مثل : الاسم و عملیة التسمیة، الدین ، الاعلام .***

***اللغة هي من ابرز العلامات الاثنیة للشعوب ، اذ هي احدی العناصر المهمة للثقافة و لذلک مرتبطة عضویا بالعناصر الثقافیة- الاجتماعیة الاخری . و قد حاولنا في هذا البحث ان نبین دور و تاثیر اللغة الکوردیة في الاسماء و العملیة الاجتماعیة في اختیارها لافراد المجتمع الکوردي ؛ و وجدنا انه بالرغم من ان اغلبیة الاسماء ذات جذور عربیة ، و ذلک بتاثیر الدین الاسلامي ، الا ان اللغة الکوردیة قامت باضافة بعض من خصوصیتها "اللفظیة" الی هذه الاسماء ... و کذلک في ما یتعلق بدورها في مجال الدین ، اذ ان العبادات و المراسیم الدینیة ، بالاحری اغلب جزئیاتها، تجری باللغة الکوردیة .***

***ان نشوء و تنامي دور الاعلام الکوردي قد مهد له الطریق للقیام بدور قومي بارز ، بالاخص، في مجال اللغة ؛ و ذلک کونە في علاقة متواصلة و مباشرة مع افراد المجتمع ، فکان علی موءسسة الاعلام الکوردي (الرسمي و غیر الرسمي) القیام بدور مکمل لدور الموءسسات الاخری في عملیة تطویر اللغة الکوردیة .***

***Abstract***

***Kurdish Language as an Ethnic Phenomenon***

***By Prof. Dr. Rashad S. Miran***

***Language is a social phenomenon, individual languages has never existed, it has been always called the language of community, nation or country. For this reason, language is meant to be a social phenomenon. A sociologists has provided some intimations for these phenomena (subjectiveness, generality, compulsion, historical, continous,…) and if we pay good attention to these abstracts, they are all obtainable in a language – no matter which.***

***Language is also an ethnic phenomenon, because it has always been national - every nation or ethnic groups have their own specific language; as each language identifies the nationality of each group. In the Ethnographic field, language has taken a ethnic requisite factors (ethnicity requisites :Ethnonym, language, land, history, culture,..). Language also is a cultural phenomenon – every material & nonmaterial cultural element is used in daily life and practices by the language; so even though language itself is a nonmaterial cultural element but due to the importance and significance of it, it's called "Language & Culture".***

***The Kurdish language also has all these factors. To reveal the significance and influence of Kurdish language, it's important to acknowledge what the relationships of this language is with the other Ethnosociological abstracts in the Kurdish community and by which mechanisms are they performed ; name or classifying, religion, media… There's no individual or material unnamed, while the names are supposed to be taken from ethnic languages, and even if they weren't, it will eventually derive as a national name and will be chosen through a social process of naming.***

***Religion is a cultural phenomenon, a nonmaterial cultural element, and culture is always national… Even if this certain religion was originally taken from other ethnics, but it stays as a national religion, because religion is an important portion of a nation's culture.***

***Media is a social phenomenon, which is a structural organization in every society; specifically today, life without media will cease, as in why media is obliged to be in national languages.***

1. د. ڕه‌شاد میران ؛ ٢٠٠٩ ، ل١٢... ئێتنۆس چه‌مکێکی زانستی ئێتنۆگرافیایه‌ به‌مانای کۆمه‌ڵه‌ خه‌ڵکێکی خاوه‌ن کولتوور و تایبه‌تمه‌ندی ( میلله‌ت، نه‌ته‌وه‌ ، گڕوپه‌ی ئێتنیکی ..) [↑](#footnote-ref-1)
2. ***د.زه‌ری یوسوپۆڤا؛ 2005 ، ل12*** [↑](#footnote-ref-2)
3. **زبیر بلال اسماعیل ؛ 1977، ص63-65** [↑](#footnote-ref-3)
4. . V.P.Berkov;1983.p.5- Also see :

C.A.Arutunov ;1986.p.32 [↑](#footnote-ref-4)
5. . Alim Gafurov; 1987.p.3. [↑](#footnote-ref-5)
6. د. ڕه‌شاد میران ؛ ١٩٩٧، ل ١٢٢- ١٢٣ [↑](#footnote-ref-6)
7. . K.K.Kurdoev ;1985.p.194-195 [↑](#footnote-ref-7)
8. V. Kazlov ;2/ 1974 , 86 [↑](#footnote-ref-8)
9. بروملیه‌، بۆدۆلنی ؛ 1988، ص 71 [↑](#footnote-ref-9)
10. هه‌مان سه‌رچاوه‌ ، 68 [↑](#footnote-ref-10)
11. د. ڕه‌شاد میران ؛ 2009، ل48 [↑](#footnote-ref-11)
12. U.V.Bromley; 1983, 46 [↑](#footnote-ref-12)
13. هه‌مان سه‌رچاوه‌ [↑](#footnote-ref-13)
14. ئۆ. ل. ڤیلچێڤسکی ؛ ٢٠٠٠، ل139 [↑](#footnote-ref-14)
15. د. ڕه‌شاد میران ؛ 1997 ل126 [↑](#footnote-ref-15)
16. ڕەشاد میران: 1993، ل74. [↑](#footnote-ref-16)
17. د. ڕه‌شاد میران؛ / 2017، ل40 [↑](#footnote-ref-17)
18. پ. د. ڕه‌شاد میران ؛ 2016 ، ل54- 55 [↑](#footnote-ref-18)
19. د. ڕه‌شاد میران؛ 2012، ل97 [↑](#footnote-ref-19)